Cámara de

Comptos

de Navarra

Nafarroako

Kontuen

Ganbera

Mendigorriko Udalaren 2014ko abenduaren 31ko finantza-egoera

2016ko otsaila

Aurkibidea

 orrialdea

[I. Sarrera 3](#_Toc446498866)

[II. Helburua eta norainokoa 5](#_Toc446498867)

[III. Ondorioak 5](#_Toc446498868)

[III.1. Udalaren zorpetzea 5](#_Toc446498869)

[III.2. 2000tik egindako inbertsio nagusiak eta haien finantzaketa 11](#_Toc446498870)

[III.3. Mendigorriko Udalaren aurrekontu-egoera 2014ko abenduaren 31n 12](#_Toc446498871)

[III.4. Kudeaketaren beste alderdi edo arlo batzuk 20](#_Toc446498872)

[III.5. Aurrekontu-egonkortasunaren eta finantza-iraunkortasunaren printzipioak (2012tik 2014rako ekitaldiak) 22](#_Toc446498873)

[III.6. Amaierako laburpena eta gomendioak 25](#_Toc446498874)

[I. eranskina. Udalaren aurrekontu-likidazioaren bilakaera (2000tik 2014ra) 28](#_Toc446498875)

[II. eranskina. Udalaren balantzearen bilakaera (2000-2014) 30](#_Toc446498876)

[Mendigorriko alkateak behin-behineko txostenari aurkeztutako alegazioak 34](#_Toc446498877)

[Mendigorriko Udaleko alkate ohiak aurkeztu dituen alegazioei Kontuen Ganberak eman dien erantzuna 39](#_Toc446498878)

I. Sarrera

Mendigorriko Udalaren Osoko Bilkurak, 2015eko ekainaren 26an egindako bilkuran, erabaki zuen bere finantza-egoerari buruzko txosten bat eskatzea Kontuen Ganberari, bereziki zorpetze-bolumenaren handia zela eta.

Azterlan hori Kontuen Ganberak 2015. urterako onartu zuen fiskalizazioko urteko programan sartu zen, eta auditoriako bi teknikarik eta auditore batek osatutako lantaldeak egin zuen, Kontuen Ganberako zerbitzu juridiko, informatiko eta administratiboekin lankidetzan. Azterketa lana 2015eko azaroan egin zen.

Mendigorria Arga ibaiaren arroan dagoen udalerri bat da; 39,3 km2-ko azalera du eta 1.078 biztanle zituen 2014an. Nabarmentzekoa da 2000. urtetik haren populazioak ehuneko 20ko hazkundea izan duela.

Udalaren datu ekonomiko eta langileei buruzko datu garrantzitsuenak honako hauek ziren 2014ko ekitaldiaren itxieran:

|  |  |
| --- | --- |
| Udala | Zenbatekoa |
| Aitortutako eskubideak | 774.347 |
| Aitortutako betebeharrak | 756.769 |
| Zor bizia 2014-12-31n | 1.764.628 |
| Langileak (kopurua) | 4 |

Udalak ez du tresna-izaerako enterik sortu, eta honako entitate hauetan hartzen du parte: Izarbeibarko Mankomunitatea (uraren hornidura eta saneamendua eta hiri hondakin solidoen tratamendua), Izarbeibarko Oinarrizko Gizarte Zerbitzuen Mankomunitatea, Erdialdearen Garapenerako Partzuergoa (garapenerako eta turismo-jarduerarako agentzia) eta Tafallako Etxebizitzak eta Eraikinak Zaharberritzeko Bulegoa.

Halaber, Mendigorriko Sagrada Familia fundazio pribatuaren patronatuan parte hartzen du. Haren jarduera nagusia da udalerrian hirugarren adinekoentzako egoitza bat eraikitzea. Egoitza horren lanak gaur egun gerarazita daude.

Ondoren ematen dugu Mendigorriko Udalak ematen dituen zerbitzu nagusiei buruzko laburpen bat:

|  |  |  |  |
| --- | --- | --- | --- |
| Zerbitzua | Udala | Mankomunitatea | Zerbitzuen kontratazioa |
| Zerbitzu administratibo orokorrak | X |  |  |
| Aguazilak | X |  |  |
| Ikastetxe publikoa | X |  |  |
| Gizarte zerbitzuak |  | X |  |
| Babestutako enplegu soziala |  | X |  |
| Enpleguaren sustapena | X |  |  |
| Zerbitzua | Udala | Mankomunitatea | Zerbitzuen kontratazioa |
| Hilerria | X |  |  |
| Hirigintza | X |  |  |
| 0-3 urtekoen ikastetxea |  |  | X |
| Gizarte-etxea |  |  | X |
| Gazteria | X |  |  |
| Kirol instalazioak | X |  |  |
| Liburutegia | X |  |  |
| Etxebizitzak eta Eraikinak Zaharberritzeko Bulegoa |  | X |  |
| Uraren hornidura eta saneamendua |  | X |  |
| Hiri-hondakinak |  | X |  |
| Bide garbiketa | X |  |  |

Kontuen Ganberak, 2001ean, Mendigorriko Udalaren 2000ko ekitaldiari buruzko fiskalizazio-txosten bat argitaratu zuen.

Udalari aplikatzekoa zaion araubide juridikoak funtsean osagai hauek ditu: Nafarroako Toki Administrazioari buruzko uztailaren 2ko 6/1990 Foru Legea, Nafarroako Toki Ogasunei buruzko martxoaren 10eko 2/1995 Foru Legea eta Toki Araubidearen Oinarriak arautzen dituen apirilaren 2ko 7/1985 Legea, bai eta sektorekako araudi indarduna ere. Kontabilitatearen eta aurrekontuaren arloan, Udalak irailaren 21eko 273/1998 Foru Dekretuaren bidez onetsitako Jarraibide Bakunari jarraitzen dio.

Txostenak hiru atal dauzka, sarrera hau barne; bigarrenean, egindako lanaren helburuak eta norainokoa erakusten ditugu. Hirugarrenean, gure jardueran lortutako ondorioak jasotzen dira, bai eta udal kudeaketa hobetzeko egokitzat jotzen diren gomendioak ere.

Halaber, bi eranskin gehitu dira, bata Udalaren 2000tik 2014ra bitarteko aurrekontu-likidazioen kapitulu ekonomikoen araberako laburpenarekin eta bestea aldi horrexetarako egoera-balantzeko ondare-masen bilakaerarekin.

Txosten honetan aipatutako taula eta iruzkin guztiak euro korrontetan emanak daude.

Jarduketa honen emaitzak egungo alkateari azaldu zitzaizkion, bai eta 2015eko ekainera arte kargu horretan aritutakoari, kasua bada egokitzat jotzen zituzten alegazioak aurkezteko, Nafarroako Kontuen Ganberari buruzko 19/1984 Foru Legeko 11.2 artikuluan aurreikusitakoari jarraituz. Aurreko alkateak alegazioak aurkeztu ditu. Txosten honetan gehitu dira alegazio horiek.

Udaleko langileei eskerrak ematen dizkiegu lan hau egiteko eman diguten laguntzarengatik.

II. Helburua eta norainokoa

Nafarroako Toki Ogasunei buruzko martxoaren 10eko 2/1995 Foru Legeari eta Nafarroako Kontuen Ganbera arautzen duen abenduaren 20ko 19/1984 Foru Legeari jarraituz, eta kontuan hartuta Udaleko osoko bilkurak egindako eskaria, azterketa mugatu bat egin dugu Mendigorriko Udalaren 2014ko abenduaren 31ko finantza-egoerari buruz.

Lanaren helburua, beraz, izan da ondorio batzuk ematea “Udalaren zorpetze-bolumenari buruzko azterketa eta 2014ko abenduaren 31ko finantza-egoera direla-eta”.

Jarduketa horretarako, funtsean, Udalaren 2010etik 2014ra bitarteko kontu orokorrak aztertu ditugu. Hala eta guztiz ere, zorpetzearen, finantzaketaren eta inbertsioen arlorako, denbora-esparru hori 2000ko ekitalditik hasi dugu –zeren eta eragiketa nagusiak aldi horren barruan egin baitziren–, eta zorpetzearen arloari dagokionez, gainera, 2015eko urriaren 31ra arte luzatu dugu.

Hartara, funtsean, honakoei buruzko azterketa eta berrikuspena egin ditugu:

* Udalaren zorpetzearen bolumena eta haren ezaugarriak. 2014ko abenduaren 31ko eta 2015eko urriaren 31ko egoera.
* Udalak egindako inbertsio garrantzitsuenak eta haien finantzaketa.
* Aurrekontu-likidazioetatik heldu diren adierazle eta magnitude nagusiak.
* Udalaren diruzaintza-arloaren eta beste kudeaketa-arlo batzuen egoera.
* Udalak 2012tik 2014ra bitarteko ekitaldietan aurrekontu-egonkortasuneko eta finantza-iraunkortasuneko printzipioak bete dituen begiratzea.

Metodologia gisa, lana egin da Espainiako Estatuko Kanpo Kontroleko Organo Publikoak Koordinatzeko Batzordeak onetsitako eta Kontuen Ganberaren fiskalizazio-eskuliburuan garatutako sektore publikoaren auditoriari buruzko printzipioei eta arauei jarraituz, eta hirugarren eta laugarren mailako kasuko ISSAI-ES arauak aplikatu dira. Lanaren helburuen eta inguruabarren arabera beharrezkotzat jo ditugun prozedura tekniko guztiak erabili dira.

III. Ondorioak

Jarraian garatuta agertzen dira aurreko atalean adierazitako ondorioak.

III.1. Udalaren zorpetzea

**Lehena. Udalaren 2014ko abenduaren 31ko zor bizia**

2014ko abenduaren 31n, Udalaren zor bizia, ekitaldi horretako urteko kontuei jarraituz, 1,76 milioi eurokoa da. Haien xehetasunak honako taula honetan ikus daitezke, eurotan emanak.

|  |  |  |  |  |  |
| --- | --- | --- | --- | --- | --- |
| Entitatea | Zertarakoa | Kreditua. Emandakoaren muga | Data | Epea | Zor bizia  |
| Rural Kutxa | Kredituak birfinantzatzea eta udal pilotalekua egiteko obra  | 668.943 | 2006 | 25 | 663.214 |
| CAN-Caixa | Kredituak birfinantzatzea eta udal pilotalekua egiteko obra  | 668.943 | 2006 | 25 | 450.823 |
| Rural Kutxa | Haur eskola, altzariak eta Nafarroako Ubideko ureztaketa | 396.500 | 2008 | 25 | 349.251 |
| CAN-Caixa | Haur eskola, Nafarroako Ubideko ureztaketa eta obrak | 396.500 | 2008 | 25 | 301.340 |
| Zor bizia, guztira, 2014ko abenduaren 31n | 2.130.886 |  |  | 1.764.628 |

Egindako lana egin eta gero, hona esan nahi duguna:

* Aurreko eragiketak kreditu-polizen formula erabiliz gauzatzen dira. Hau da, eragiketa bakoitzean gehieneko muga bat ematen da, zeina gutxitzen (amortizatzen) joaten baita polizan ezarritako aldietan. Kreditu horiek kontu korronte bati lotuta daude, eta bertan idazten edo erregistratzen dira kreditutik erabiltzen diren kopuruak eta Udalak sartzen dituenak. Data jakin batean kreditua egon zain dagoen kopurua da aipatutako mugaren eta kontu atxikian mantendutako funts likidoen arteko aldea.
* 2006an erabilitako kredituak erabili ziren pilotalekuko obrak finantzatzeko eta aurreko ekitaldietako kredituak birfinantzatzeko. Hartara, 2002an, Udalak bi kreditu-poliza hitzartu zituen, entitate berekin formalizatuak –Rural Kutxa eta CAN–. Batera 738.072 zenbatekoa egiten dute, eta haien xedea da Udalaren obrak finantzatzea; euriborra gehi oinarrizko puntu bateko interes-tasa dute. Eragiketa horietatik ordaintzeko dauden saldoak 2006an hitzartutako kredituekin birfinantzatu ziren. 2008an formalizatutakoak bideratu ziren, funtsean, haur eskola eraikitzera eta ekipatzera, bai eta herri-lurretan ureztaketa-sistema jartzeko obrak egitera ere. Nolanahi ere, hitzartutako kredituak hainbanatu egiten dira aipatutako bi finantza-entitateen artean.
* Kreditu horiek ondoren zehazten diren finantza-ezaugarriak dituzte:

|  |  |  |  |  |
| --- | --- | --- | --- | --- |
| Ezaugarri teknikoak | CRN-2006 | CAN-Caixa 2006 | CRN-2008 | CAN-Caixa 2008 |
| Emateko data | 2006/03/28 | 2006/03/22 | 2008/08/27 | 2008/07/18 |
| Emandakoaren muga (eurotan) | 668.943 | 668.943 | 396.500 | 396.500 |
| Zor bizia 2014-12-31n (erotan) | 663.214 | 450.823 | 349.251 | 301.340 |
| Epea | 300 hilabete(25 urte) | 25 urte | 300 hilabete(25 urte) | 25 urte |
| Ezaldia | 0 | 0 | 0 | 0 |
| Gutxitzearen maiztasuna (amortizazioa) | Muga-egunean | Urtero | Muga-egunean | Urtero |
| Gutxitzearen zenbatekoa (eurotan) | n.a. | 26.758 | n.a. | 15.860 |
| Interes-tasa lehenengo hilabeteetan | % 3,35 (12 hilabete) | % 3,35 (3 hilabete) | % 5,861(12 hilabete) | % 5,719(12 hilabete) |
| Interes-tasa gainerako hilekoetan | Euriborra+0,25 | Euriborra+0,25 | Euriborra+0,30 | Euriborra+0,35 |
| Berrikuspenaren maiztasuna | Urtero | Hiru hilean behin | Urtero | Urtero |
| Interesen likidazioaren maiztasuna | Hiru hilean behin | Hiru hilean behin | Hiru hilean behin | Hiru hilean behin |
| Irekiera-komisioa | 0 | 0 | 0 | 0 |
| Erabili gabeko batez besteko saldoaren komisioa | 0 | 0 | 0 | 0 |
| Amortizazio aurreratuaren komisioa | 0 | 0 | 0 | 0 |
| Bermea | Langileak | Bermerik gabe | Bermerik gabe | Bermerik gabe |

Taula horretatik nabarmendu behar dugu ezen, oro har, kreditu horiek formalizatzeko baldintzak onak direla, bai aplikatzekoa den interes tasari –2014an ehuneko 0,8 eta 0,9 bitarte– eta bermerik ez izateari dagokienez, bai komisiorik ez egoteari dagokionez ere. Azken hori bereziki garrantzitsua da erabili gabeko saldoetarako eta amortizazio aurreratuetarako. Halaber, Rural Kutxaren maileguek ez dute gutxitze-konpromiso aldizkakorik (amortizazioa); izan ere, aurreikusita dago 25 urteko epearen amaieran kitatzea; halere, amortizazio aurreratuak egin daitezke inongo finantza-kosturik gabe. CAN-Caixarekin sinatutako beste bi kredituetan, amortizazio hori urtekoa eta jarraitua da, 25 urteko epearen barruan.

Baldintza horiek errazago egin dute, besteak beste, Udalak polizei eustea, nahiz eta ez diren guztiz erabili eta kontu korronte arrunt gisara erabiltzen ari diren.

* 273/1998 Foru Dekretuko 130. arauak honakoa dio: *“hitzartzen diren erabilera gradualeko kredituak formalizatzeko unean baimendutako mugaren balioaren arabera kontabilizatuko dira, eta berariazko banku-kontu bat irekiko da non erabilgarri dagoen diru-kopurua jasoko baita. Amortizazioak mugaren beherapenekin bat etorriko dira".*

Horrenbestez, kontabilitatearen arloko arau indardunari jarraituz, ekitaldiko diru-sarreren aurrekontuari hitzartutako kredituen mugari dagokion kopurua egozten zaio, eta diruzaintzan erregistratzen dira haietatik erabili gabeko saldoak; zor bizia baimendutako mugaren gainean kuantifikatuko da, horri muga horren aldizkako gutxitzeak/amortizazioak kenduta.

Araudi horren arabera, honako hau da kreditu horien egoera 2010etik 2014ra bitarteko aldian:

|  |  |  |  |  |  |
| --- | --- | --- | --- | --- | --- |
|  | 2010 | 2011 | 2012 | 2013 | 2014 |
| Kontabilitateko zor bizia | 1.997.253 | 1.939.014 | 1.896.635 | 1.850.441 | 1.764.628 |
| Diruzaintza, erabili gabeko saldoak | 521.368 | 528.854 | 521.526 | 629.394 | 637.469 |
| Zorpetze garbia | 1.475.885 | 1.410.160 | 1.375.109 | 1.221.047 | 1.127.159 |

2014ko abenduaren 31n, zor edo muga bizia 1,76 milioikoa da. Erabili gabeko saldoa, 0,64 milioi, berriz, Udalaren diruzaintza-egoeran islatzen da. Horrenbestez, zor garbia edo egiazki erabilitako saldoa 1,13 milioikoa da.

Gure iritziz, erabilera gradualeko kredituei emandako kontabilitate-tratamendu horrek alde on bat badauka: kasuko ekitaldiko diru-sarreren aurrekontuaren likidazioak hitzartutako zorpetzearen bolumena islatzen edo ikusarazten du. Mendigorriko Udalaren kasuan, haren zor guztia guztiz erabili ez diren saldoak dituzten kredituetatik heldu denez, eragiketa horrek eragina du bai zorraren bolumen errealean, bai bere diruzaintza-egoeran ere –eta, horrenbestez, diruzaintza-gerakinean–.

* Kontabilitate- eta aurrekontu-informazioari buruz egindako azterketatik, nabarmendu behar dugu CAN-Caixaren polizen kredituen mugak gutxitzen doazela aldizka, oro har beren baldintzen arabera: guztira, baimendutako guztizko mugaren urteko 1/25 egiten dute. Rural Kutxarekiko kredituei dagokienez, Udalak haien mugak honako kopuruetan gutxitu ditu: 2006ko kredituan, 5.729 euro 2013an; 2008ko kredituan 3.816 euro 2013an eta 43.433 euro 2014an.
* Hurrengo taulan erakusten dugu finantza-zamaren bilakaera –hau da, interesak[[1]](#footnote-1) eta egindako amortizazioak/gutxitzeak– eta hark Udalaren gastuen guztizkoan duen garrantzi erlatiboa:

|  |  |  |  |  |
| --- | --- | --- | --- | --- |
| Ekitaldia  | Interes | Amortizazioa | Finantza-zama, guztira | Gastuak, guztira (%) |
| 2006 | 8.727 | 7.145 | 15.872 | 2 |
| 2007 | 20.642 | 38.216 | 58.858 | 3 |
| 2008 | 40.070 | 26.519 | 66.589 | 5 |
| 2009 | 26.116 | 42.379 | 68.495 | 4 |
| 2010 | 24.245 | 42.379 | 66.624 | 6 |
| 2011 | 28.169 | 42.379 | 70.548 | 8 |
| 2012 | 23.605 | 42.379 | 65.984 | 8 |
| 2013 | 13.368 | 46.194 | 59.562 | 8 |
| 2014 | 9.461 | 85.812 | 95.274 | 13 |

Ikus daitekeen bezala, interesek, euriborraren bilakaera dela-eta eta azterketa-formulak aplikatuta, behera egin dute pixkanaka ekitaldiz ekitaldi. Amortizazioaren ondoriozko gastuak nabarmen egin du gora 2014an, zeren eta urte horretan Rural Kutxarekiko kredituak beheratu baitziren.

Udalaren guztizko gastuaren gainean finantza-zamak egiten duen ehunekoan eragina dute Udalaren aurrekontu orokorrak bai urte horietan –ikus 1. eranskina–, bai 2014an izan dituen gutxitzeek, Rural Kutxaren kredituak amortizatzearen ondorioz.

* Azkenik, aipatu beharra daukagu 2011n eta 2012an gastuen 9. kapituluan “ur-harguneetarako mailegu” baten amortizazioa jaso zela; 1.559 euro eta 1.400 euro hurrenez hurren. Era berean, 2013ko eta 2014ko ekitaldietan, kontzeptu hori bera dela eta, kapital-transferentzien 7. kapituluan 1.296 euro eta 1.369 euro erregistratu ziren, hurrenez hurren. Gure ustez, kontabilitate-tratamendu zuzena azken hori da, zeren eta maileguaren titularra Ureztatzaileen Elkartea baita, eta horrek finken jabeei ordainarazten die.

**Bigarrena. Udalaren epe luzeko zorraren bilakaera (2000-2014)**

Hurrengo taulan, milaka eurotan adierazita, erakusten dugu, balantzearekin bat, epe luzeko zorrak nolako bilakaera izan duen 2000tik 2014ra, bai eta zenbateko horrek entitatearen diru-sarrera arruntetan egiten duen ehunekoa ere.

|  |  |  |  |
| --- | --- | --- | --- |
| Ekitaldia  | Epe luzeko zorrak edo zor bizia | Aurkibidea | Diru-sarrera arrunten gaineko zor bizia (%) |
| 2000 | 244 | 100 | 53 |
| 2001 | 229 | 94 | 55 |
| 2002 | 951 | 389 | 169 |
| 2003 | 921 | 377 | 172 |
| 2004 | 848 | 347 | 138 |
| 2005 | 804 | 329 | 139 |
| 2006 | 1.338 | 548 | 193 |
| 2007 | 1.305 | 534 | 138 |
| 2008 | 2.098 | 859 | 296 |
| 2009 | 2.024 | 828 | 294 |
| 2010 | 1.997 | 817 | 257 |
| 2011 | 1.939 | 794 | 262 |
| 2012 | 1.897 | 776 | 260 |
| 2013 | 1.850 | 757 | 246 |
| 2014 | 1.765 | 722 | 232 |

Hau da, aztertutako aldian, zor bizia ia zazpi aldiz biderkatu da, eta 2008an 2,1 milioikoa izatera iritsi da. Kopuru horrek diru-sarrera arrunten ehuneko 296 egiten zuen. Urte hori pasata, bai bolumena bai ehunekoa pixkanaka apaltzen joan dira, gutxi bada ere.

Nafarroako toki ogasunei aplikatzekoa zaien araudiari jarraituz, Udalen zorraren muga zor biziak Udalaren diru-sarrera arruntetan egiten duen ehunekoak markatzen du; eta ehuneko 110 dela ezarri da. Udalak argi gainditzen du ehuneko hori 2002tik; hartara, 2014an, portzentaje hori ehuneko 232 da. Zor garbiari erreparatuz gero, portzentaje horrek 2014an ere muga hori gainditzen du, ehuneko 148 baita.

Horrenbestez, Udalak legezko muga hori urratu du, eta horrek berarekin dakar zorpetze berririk ezin hartzea.

**Hirugarrena. Mugaren amortizazioaren/gutxitzearen proiekzioa**

Aurreko kredituen amortizazioaren/gutxitzearen denbora-proiekzioa bi hipotesiren arabera egin dugu: a) kreditu guztien mugaren etengabeko gutxitzea; b) kasuan kasuko kontratuei jarraituz, CAN-Caixaren kredituak etengabe gutxitzea eta Rural Kutxarenak, berriz, haien amaieran.

Kreditu-mugen etengabeko amortizazioaren kasuan, ondorengoa da urtek gastua:

|  |  |
| --- | --- |
| Aldia | Urteko gastua |
| 2015 eta 2031 bitarte | 99.773 |
| 2032 eta 2033 bitarte | 34.242 |

Rural Kutxarekiko kontratuen baldintzak zorrotz aplikatuz gero, honako hau da proiekzioa:

|  |  |
| --- | --- |
| Aldia/urtea | Urteko gastua |
| 2015 eta 2030 bitarte | 42.379 |
| 2031 | 705.593 |
| 2032 | 15.860 |
| 2033 | 365.111 |

Bigarren hipotesi horrekin, Rural Kutxarekiko kredituen kitapena haien muga-eguneko urtera arte geroratzen da, hau da 2031ko eta 2033ko ekitaldietara arte. Logikoa denez, urte horietan udal aurrekontuek oso modu nabarmenean nozituko dute hori.

**Laugarrena. Interes-tasa**

Interes-tasen bilakaera, polizen indarralditik hasi eta 2015eko urriaren 31ra artekoa, honako taula honetan erakusten da:

|  |  |  |  |  |  |
| --- | --- | --- | --- | --- | --- |
| Entitatea | Erreferentziako adierazlea | Hasierako interes-tasa (polizak) | Interes-tasa 2014-12-31n | Interes-tasa 2015-07-01ean | Interes-tasa 2015-10-31n  |
| Rural Kutxa 2006an | Euriborra + 0,25 | % 3,350 | % 0,837 | % 0,449 | % 0,449 |
| CAN-Caixa 2006 | Euriborra + 0,25 | % 3,350 | % 0,579 | % 0,462 | % 0,467 |
| Rural Kutxa 2008an | Euriborra + 0,30 | % 5,861 | % 0,813 | % 0,813 | % 0,404 |
| CAN-Caixa 2008 | Euriborra + 0,35 | % 5,719 | % 0.94 | % 0,942 | % 0,515 |

Ikusten den bezala, euriborraren erreferentzia eta haren beheranzko joera, azken urteetan antzeman dena, eragiten ari da poliza horien erreferentzia interes-tasa oso lehiakorrak izatea. Egoera horrek, gutxienez ere epe laburrean, interesen ondoriozko finantza-zama oso murritza dakar.

Halaber, gai horretan eragina dute kreditu-polizek kontu korronte arrunten arabera funtzionatzeak eta Udalak diruzaintza dela-eta egindako kudeaketak.

**Bosgarrena. Zor bizia 2015eko urriaren 31n**

Hurrengo taulan jaso dugu kredituen 2015eko urriaren 31ko egoera:

|  |  |  |  |
| --- | --- | --- | --- |
| Kredituak | Zor Bizia(2015-10-31) | Erabilitako saldoa(2015-10-31) | Erabili gabeko saldoa(2015-10-31) |
| Zenbatekoa | 1.678.816 | 946.363 | 732.453 |

Egia esan, zor bizia edo kredituaren muga 1,68 milioi eurokoa zen 2015eko urrian, 2014ko abenduaren 31ko kopuruaren aldean 85.812 euro jaitsita. Kopuru hori dagokie CAN-Caixaren kredituen etengabeko amortizazioari –42.379 euro– eta 2008an Rural Kutxaren kreditua 43.433 euroan gutxitze izateari.

Data horretako zorpetze garbia edo erabilitako saldoa 0,95 milioikoa da; hau da, 2014ko abenduaren 31n baino 180.796 euro gutxiago.

Interesak direla eta, Udalak 4.613 euro ordaindu ditu urriko data horretara arte; honela xehaka daiteke kopuru hori: 3.313 euro Rural Kutxarentzat eta 1.300 euro CAN-Caixarentzat.

III.2. 2000tik egindako inbertsio nagusiak eta haien finantzaketa

**Seigarrena. Egindako inbertsioak (2000tik 2014ra)**

2000tik 2014ra Udalak, bere aurrekontuetako inbertsioen 6. kapituluari jarraituz, 6,86 milioi inbertitu ditu.

Hurrengo taulan aipatzen ditugu egin diren inbertsio-jarduketa nagusiak, bai eta transferentzien bidez jasotako finantzaketa ere, milaka eurotan adierazia.

|  |  |  |
| --- | --- | --- |
| Deskribapena | Inbertsioa | Transferentzien bidezko finantzaketa |
| Zola ematea | 1.296 | 914 |
| Pilotalekua | 1.212 | 410 |
| Igerilekuak eta futbol zelaia | 1.056 | 412 |
| 0tik 3 urtera bitarteko Haur Eskola | 1.015 | 512 |
| Zeharkalea | 561 | 475 |
| Gizarte-etxea | 239 | 109 |
| Udaletxea | 184 | 90 |
| Guztira | 5.563 | 2.922 |

Udalaren inbertsio-jarduketa handiak 2002an –igerilekuak eta gizarte-etxea–, 2007an –pilotalekua eta zolatzea– eta 2009an –haur eskola eta zolatzea– izan ziren; nabarmentzekoa da Udalaren zenbait bide zolatzeko egindako inbertsio-ahalegin handia. Ondorengo jarduketak finantzatzeko 2,9 milioi euroko diru-laguntzak jaso dira, funtsean Nafarroako Gobernutik; hau da, inbertsioaren ehuneko 53.

2010eti, inbertsioak nabarmen gutxitzen joan dira, eta 2014an 34.497 eurokoak izatera iritsi dira.

Azken batean, aldi honetan herriari kirol instalazioak, gizarte-ekipamenduak eta haur hezkuntzako zentroa eman zaizkio, eta hiri-azpiegitura nabarmen hobetu da.

**Zazpigarrena. Inbertsioen finantzaketa**

Oro har, 2014ko abenduaren 31ra arte inbertsio hauetarako metatu den finantzaketa funtsean honako bide hauetatik egin da (euroak, milakotan).

|  |  |  |
| --- | --- | --- |
| Finantzabideak | Zenbatekoa | Ehunekoa |
| Inbertsioetarako transferentziak | 3.997 | 58 |
| Zorduntzea | 1.528 | 22 |
| Aurrezki garbia | 1.052 | 16 |
| Inbertsio errealak besterentzea | 282 | 4 |
| Inbertsioak, guztira | 6.859 | 100 |

Aurreko taularekin bat, inbertsioen ehuneko 58 transferentziekin finantzatu dira; ehuneko 22 zorpetzearekin, eta, azkenik, ehuneko 20 entitateak berak sortutako baliabideekin.

Bestalde, jotzen dugu 2000-2014 aldian kapitaleko gastuen (6. eta 7. kapituluak) guztizko kopuruak kapitaleko diru-sarreren (6. eta 7. kapituluak) eta zorpetzearen guztizko kopurua gainditzen duela. Horrenbestez, oro har uler dezakegu lortutako kredituak arrazoiz aplikatu direla inbertsioak egitera.

III.3. Mendigorriko Udalaren aurrekontu-egoera 2014ko abenduaren 31n

**Zortzigarrena. Udalaren aurrekontuen betetze orokorra (2000tik 2014ra)**

1. eranskinean, Udalaren aurrekontuen exekuzioa erakusten dugu, 2000tik 2014ra arteko aldirako. Horiek aztertuta, ondokoak nabarmentzen ditugu:

* Aldi horretan, Udalak ia 16 milioi euro gastatu ditu. Gastu horren ekitaldien araberako banaketa ondorengo irudian erakusten dugu.



Aurrekontu-gastuaren batez bestekoa milioi bat euro ingurukoa da. Nabarmentzekoak dira 2002ko, 2007ko eta 2009ko ekitaldiak, zeinetan inbertsioen kapituluak nabarmen igoarazi baititu urteko gastuak. Hartara, ondorengo irudian erakusten dugu guztizko gastuaren eta inbertsioetako gastuaren bilakaera.



* Guztizko diru-sarrerak 16,3 milioikoak izan dira. Haien urtez urteko xehetasuna ondorengo irudian ikus daiteke.



Diru-sarreren batez bestekoa 1,1 milioi euro ingurukoa da. Diru-sarreren bolumen handiena duten ekitaldiak (2002koa, 2006koa eta 2008koa) bat datoz finantza-pasiboak hartzearekin eta kapital-transferentzietan diru-sarrera aipagarri bat izatearekin.

* Laburbilduz, Udalak 2000tik 2014ra arteko epean gastatutako 100 euro bakoitza ondorengo taulan adierazitakoaren arabera erabili eta finantzatu dira:

|  |  |  |  |
| --- | --- | --- | --- |
| Gastuaren izaera | 2000-2014 | Finantzabidea | 2000-2014 |
| Langileak | 18 | Tributu bidezko diru-sarrerak | 29 |
| Ondasun arruntak eta zerbitzuak | 26 | Transferentzia arruntak | 27 |
| Transferentziak | 8 | Ondare bidezko diru-sarrerak eta beste | 7 |
| Inbertsioak | 43 | Kapital-transferentziak | 24 |
| Finantza-zama | 5 | Finantza-pasiboak | 13 |
|  | 100  |   | 100  |

Ikusten den bezala, aldi horretako gasturik aipagarriena inbertsioena da, 6,86 milioi egiten baitu, hau da, guztizkoaren ehuneko 43; ondasun arruntek eta zerbitzuek eta langile-gastuek zazpi milioi egiten dute –guztizko gastuaren ehuneko 44–; finantza-zama, azkenik, 0,81 milioikoa da guztira –ehuneko bost–.

Gastu hauek, funtsean, honela finantzatu dira: ehuneko 51, transferentziekin; ehuneko 29 tributuen bidezko diru-sarrerekin, eta ehuneko 13 zorpetzearen bidez.

Hurrengo irudian erakusten dugu inbertsioetan egindako gastuen kopuru metatuta, bai eta kapital-transferentziena eta finantza-pasiboena ere:



**Bederatzigarrena. Aurrekontu-adierazleak**

Azkeneko bost ekitaldietan zentratuta, hurrengo taulan erakusten dugu zenbait adierazlek eta aurrekontu-magnitudek izandako bilakaera.

|  |  |  |  |  |  |
| --- | --- | --- | --- | --- | --- |
| Adierazleak | 2010 | 2011 | 2012 | 2013 | 2014 |
| Diru-sarrera arruntak | 775.567 | 741.133 | 728.666 | 752.652 | 760.094 |
| Funtzionamendu gastuak | 643.959 | 605.631 | 620.644 | 644.983 | 625.245 |
| Aurrezki gordina | 131.608 | 135.503 | 108.022 | 107.669 | 134.849 |
| Finantza-zama | 66.624 | 70.548 | 65.985 | 59.562 | 95.274 |
| Aurrezki garbia | 64.983 | 64.955 | 42.038 | 48.107 | 39.576 |
| Zorpetze-maila (%) | 9 | 9 | 9 | 8 | 13 |
| Zorpetze muga (%) | 17 | 18 | 15 | 14 | 18 |
| Zorpetze-ahalmena (%) | 8 | 9 | 6 | 6 | 5 |
| Tributu bidezko diru-sarrerak | 334.502 | 333.395 | 333.648 | 348.044 | 346.624 |
| Gastu arruntak | 668.536 | 634.376 | 644.981 | 658.840 | 635.030 |
| Zerga bidezko diru-sarrerak / gastu arruntak (%) | 50 | 53 | 52 | 53 | 55 |
| Aurrekontu-emaitza | 101.276 | 84.180 | 4.940 | 117.779 | 41.952 |

Datu horiek guztiak aztertuta, honako hauek azpimarratuko ditugu:

* Aurrezkiari aztertutako aldiko antzeko terminoetan eusten zaio, eta nolabaiteko egonkortasuna adierazten du diru-sarrera arrunten kopuruei eta funtzionamendu-gastuen kopuruei dagokienez.
* Finantza-zamak 2014an gora egin du, zeren eta ekitaldi horretan Rural Kutxarekiko kredituen bolumen handiena amortizatu baita.
* Zorpetzeko gaitasunak behera egin du 2014an, nahiz eta oraindik ere balio positiboetan dagoen.
* Halaber, tributu bidezko diru-sarreretan eta gastu arruntetan egonkortasuna dago. Diru-sarrera horiek gastu arrunten ehuneko 50 baino gehiago finantzatzen dute.
* Aurrekontu-emaitzek, halaber, saldo positiboak erakusten dituzte, nahiz eta alde nabarmenak daude ekitalditik ekitaldira.

Azken batean, adierazle hauek, aurrekontuaren ikuspuntutik, erakusten dute Udalaren egoera positiboa dela.

**Hamargarrena. Langileak**

Udalaren langile-kopuruak honako bilakaera hau izan du, plantilla organikoen arabera:

|  |  |
| --- | --- |
| Langileak | Kopurua |
| 2000 | 4 |
| 2010 | 4 |
| 2014 | 4 |

Hau da, aztertutako aldian, kopuruak ez du gora egin. Plantillako langileak, daukaten lotura juridikoari erreparatuta, funtzionario bat –aguazila, D taldekoa–, lan-kontratupeko bi langile –E taldeko zerbitzu anitzetako langile bat eta D taldeko administrari laguntzaile bat– eta behin-behineko langile bat –idazkari eta kontu-hartzailea, A taldekoa–.

Haien ordainsariak beren mailari eta honako osagarri hauei dagozkionak dira –ia aldaketarik ez dute izan azken urteotan–:

|  |  |
| --- | --- |
| Langileak | Osagarriaren ehunekoa |
| Aguazila | - |
| Askotariko zerbitzuetako langilea | 15 |
| Administrari laguntzailea | 12 |
| Idazkaria-kontu-hartzailea | 20 |

Aurreko langileez gainera, aurreikusita dago lanaldi partzialeko edo aldi jakin batzuetarako beste zazpi langile kontratatzea. Pertsona horiek berariaz jarduten dute obra txikietan, mantentze-lanetan eta udal igerilekuetako lanetan.

Aztertutako aldian –txosten honen 1. eranskinean ikus daitekeen bezala– langileen guztizko gastuek 2,8 milioi egin dute gora, eta Udalaren guztizko gastuaren ehuneko 18 egiten dute.

2000tik 2014ra doazen ekitaldietan, langileen aurrekontu-gastuek ehuneko 30 egin dute gora, 0,16 milioitik 0,21 milioira.

**Hamaikagarrena. Ondasun arruntetako eta zerbitzuetako eta inbertsioen kudeaketako gastuak**

2000 eta 2014 bitartean, gastu horiek bi halako eta gehiago bilakatu dira, 2000n 170.727 eurokoak izatetik 2014an 360.010 izatera pasa baitira.

Gastu horiek aztertutako aldian egindako inbertsioetan daukaten eraginari dagokionez, honako alderdi hauek aipatu behar ditugu:

* Gizarte-etxea. Haren kudeaketa errentamenduan emana dago, eta errentariak haren ustiaketa-gastu guztiak ordaintzen ditu, bai eta Udalarentzako kanon sinboliko bat ere, urtean euro batekoa. Udalak, 2014an, 410 euroko kontserbazio-gastua hartu du bere gain.
* Futbol zelaia Mendi Kirol Taldeak kudeatzen du zuzenean, eta Udalak kontserbazio gastuak hartzen ditu bere gain: 2014an 2.581 eurokoak izan ziren.
* Udako igerilekuak. Udalak zuzenean kudeatzen ditu, horretarako behar diren langileak kontratatuz. Bere gain hartzen ditu gainerako gastuak, eta sarreren kobrantza ere berak kudeatzen du. Gastuek 40.000 euro egin dute eta diru-sarrerek, berriz, 30.000 euro. 2014an, kudeaketa horrek 12.200 euroko kostu garbia ekarri zion Udalari.
* Pilotalekua. Ez du kudeaketarako langile berariazkorik behar, eta kontserbazio- eta elektrizitate-gastuek 4.400 euro egin dute 2014an; tasen bidezko diru-sarrerak, berriz, 300 eurokoak izan dira. Kudeaketa horren kostu garbia 4.100 eurokoa izan da guztira 2014an.
* 0tik 3 urtera bitarteko haur eskola. Zerbitzuen emakidarako kontratu baten bidez kudeatzen da. Esleipen-hartzaileak zentroko funtzionamendu-gastuak eta jantokikoak hartzen ditu bere gain; horren kontrapartida gisa, Udalak 100.126 euro ordaintzen dizkio gehienez. Bere aldetik, Udalak berak kudeatzen ditu familiek ordaintzen dituzten kuotak, eta Nafarroako Gobernuaren kasuko diru-laguntza jasotzen du.

2014an, eskolak Udalari 100.000 euro inguruko gastua ekarri dio, eta 73.000 euroko diru-sarrerak; horrenbestez, 27.000 euroko kostu garbia sortu da Udalarentzat.

**Hamabigarrena. Tokiko zergak**

Ondoko taulan tokiko-zergak direla-eta aitortutako eskubideen bilakaera erakusten da, milaka eurotan:

|  |  |  |  |  |  |  |
| --- | --- | --- | --- | --- | --- | --- |
| Zergak | 2010 | 2011 | 2012 | 2013 | 2014 | Urteko batez bestekoa (2000 eta 2014 bitarte) |
| Landa lurren gaineko kontribuzioa | 29.673 | 47.493 | 37.591 | 37.778 | 37.780 | 33.309 |
| Hiri lurren gaineko kontribuzioa | 108.374 | 115.981 | 119.483 | 118.685 | 118.023 | 91.204 |
| Ibilgailuak | 61.592 | 64.066 | 67.722 | 66.536 | 68.274 | 51.417 |
| Lurren balioaren igoera | 4.353 | 1.789 | 3.162 | 10.701 | 3.320 | 6.550 |
| Jarduera ekonomikoen gaineko zerga | 17.992 | 19.692 | 19.801 | 18.050 | 16.990 | 13.382 |
| Barrutien aprobetxamendua |  | 173 | 173 | 173 | 173 | 46 |
| *Zuzeneko zergak, guztira* | *221.984* | *249.193* | *247.932* | *251.924* | *244.561* | *195.909* |
| EIOZa | 45.025 | 23.768 | 11.646 | 12.542 | 8.904 | 63.640 |
| Zergak, guztira | 267.009 | 272.961 | 259.578 | 264.465 | 253.465 | 259.549 |

2000 eta 2014 bitartean, Udalak aitortutako zergek guztira 3,9 milioi euro egin dute. Oro har, guztizko diru-sarreren ehuneko 24 egiten dute. Tributu-figurari erreparatuta, garrantzi aipagarria dute hiri lurren gaineko kontribuzioak –1,4 milioi–, EIOZak –0,9 milioi– eta ibilgailuen gaineko zergak –0,7 milioi–.

Zenbait ekitalditan zehar, alde aipagarriak gertatzen dira, batez ere EIOZean; hartara, haren gehieneko kopurua, 2007an, 0,33 milioikoa da; 2014an, berriz, haren gutxieneko kopurua, berriz, 8.904 eurokoa da.

Hurrengo taulan jaso ditugu 2012ko ekitalditik Udalak tokiko zergetan aplikatutako tasak eta haien eta Toki Ogasunei buruzko Foru Legean ezarritakoen arteko alderaketa:

|  |  |  |
| --- | --- | --- |
| Tributua | Udala | 2/95 Foru Legea |
| Hiri-lurraren gaineko kontribuzioa | 0,24 | 0,10 - 0,50 |
| Jarduera ekonomikoen gaineko zerga | 1,2 | 1 - 1,4 |
| Lurren balio-gehikuntza |  |  |
| Gaurkotzearen koefizientea | 2,5 | 2 eta 3,3 bitarte |
| Zerga-tasa | 14 | 8tik 20ra |
| EIOZa | 4,1 | 2 - 5 |

Ikus daitekeen bezala, Udalak aplikatutako tasak legediak aurreikusitakoen tarte ertain-altuan daude.

Bestalde, balorazio-ponentziaren azken gaurkotzea 2005eko martxoan egin zen.

**Hamahirugarrena. Toki Ogasunen Funtseko diru-sarrerak**

Toki Ogasunen Funtsak transferentziak direla-eta izan dituen diru-sarrerak, bai haien eta Udalaren guztizko diru-sarreren arteko alderaketa ere, ondorengo taulan ageri direnak dira (euroak, milakotan).

|  |  |  |  |
| --- | --- | --- | --- |
| Ekitaldia | Toki ogasunen funtsa | Diru-sarrera arruntak (%) | Guztizko diru-sarrerak (%) |
| 2000 | 151 | 33 | 20 |
| 2001 | 80 | 19 | 15 |
| 2002 | 162 | 29 | 9 |
| 2003 | 185 | 35 | 31 |
| 2004 | 185 | 30 | 13 |
| 2005 | 198 | 34 | 27 |
| 2006 | 215 | 31 | 14 |
| 2007 | 233 | 25 | 17 |
| 2008 | 242 | 34 | 13 |
| 2009 | 260 | 38 | 22 |
| 2010 | 260 | 34 | 23 |
| 2011 | 257 | 35 | 28 |
| 2012 | 257 | 35 | 32 |
| 2013 | 257 | 34 | 30 |
| 2014 | 259 | 34 | 33 |

Hau da, 2000 eta 2014 bitartean, Udalak guztira 3,2 milioi jaso ditu funtsetik. Horrek, oro har, diru-sarrera arrunten ehuneko 32 egiten du, eta guztizko diru-sarreren ehuneko 20. Azkeneko hiru urteetan, portzentaje horiek ehuneko 30etik gora daude.

III.4. Kudeaketaren beste alderdi edo arlo batzuk

**Hamalaugarrena. Diruzaintza eta diruzaintza-gerakina**

* Kontuan izanda III.1 atalean kreditu-polizei emandako tratamenduari buruz egindako iruzkinak, Udalaren diruzaintzaren bilakaera, egoera-balantzeen araberakoa, hurrengo taulan erakusten duguna da (euroak, milakotan).

|  |  |
| --- | --- |
| Ekitaldia | Diruzaintza |
| 2000 | 774 |
| 2001 | 717 |
| 2002 | 739 |
| 2003 | 530 |
| 2004 | 607 |
| 2005 | 460 |
| 2006 | 1.096 |
| 2007 | 636 |
| 2008 | 1.197 |
| 2009 | 533 |
| 2010 | 521 |
| 2011 | 544 |
| 2012 | 522 |
| 2013 | 629 |
| 2014 | 637 |

Hau da, likidezia aipagarri eta nahiko homogeneoa dago aztertutako ekitaldietan. 2006ko eta 2008ko ekitaldietako diruzaintzako goruneak bat datoz ekitaldi horietan egindako zorpetzearen ituntzearekin.

Alabaina, azken bost urteetako diruzaintza-saldoa xehakatzen badugu, honako hau ikusiko dugu:

|  |  |  |  |  |  |
| --- | --- | --- | --- | --- | --- |
| Diruzaintzako kontuen deskribapena | 2010 | 2011 | 2012 | 2013 | 2014 |
| Kredituak, erabili gabeko saldoa | 521.368 | 528.854 | 521.526 | 629.394 | 637.469 |
| Kontu korronteak eta banaketakoak | -60 | 14.676 | 119 | -65 | -48 |
| Eskudiru-kutxa | 0 | 120 | 76 | 2 | 47 |
| Diruzaintzako saldoa | 521.308 | 543.650 | 521.721 | 629.331 | 637.468 |

Hau da, diruzaintzako saldo ia guztia dagokio kreditu-polizetatik erabili gabeko saldoari, eta azken horiek kontu korronte arrunten gisara erabiltzetik heldu da.

* 2010-2014 aldirako diruzaintza-gerakina honela xehakatzen da:

|  |  |  |  |  |  |
| --- | --- | --- | --- | --- | --- |
| Diruzaintza-gerakina | 2010 | 2011 | 2012 | 2013 | 2014 |
| + KOBRATZEKE DAUDEN ESKUBIDEAK | 103.197 | 110.868 | 92.477 | 89.845 | 93.292 |
|  + Diru-sarreren aurrekontua. Aurtengo ekitaldia | 55.146 | 60.742 | 44.463 | 42.593 | 44.606 |
|  + Diru-sarreren aurrekontua: Itxitako ekitaldiak | 300.251 | 309.925 | 324.083 | 337.433 | 355.068 |
|  + Aurrekontuz kanpoko diru-sarrerak | 37.651 | 37.165 | 38.737 | 37.912 | 38.643 |
|  - Bilketa zaileko eskubideak | 289.850 | 296.963 | 314.806 | 328.093 | 345.025 |
| - ORDAINTZEKO DAUDEN BETEBEHARRAK | 132.455 | 159.523 | 132.388 | 126.660 | 137.413 |
|  - Gastuen aurrekontua. Aurtengo ekitaldia | 65.470 | 91.389 | 63.030 | 49.451 | 59.604 |
|  - Gastuen aurrekontua. Itxitako ekitaldiak | 42.290 | 42.342 | 43.007 | 44.224 | 45.053 |
|  - Aurrekontuz kanpoko gastuak | 24.696 | 25.791 | 26.351 | 32.985 | 32.756 |
| **+ DIRUZAINTZAKO FUNTS LIKIDOAK** | **521.308** | **543.650** | **521.721** | **629.331** | **637.468** |
| + Finantzaketaren desbideratze metatu negatiboak | 17.124 | 6.726 | 0 | 0 | 0 |
| = DIRUZAINTZA-GERAKINA, GUZTIRA | 509.173 | 501.721 | 481.809 | 592.516 | 593.347 |
| Finantzaketa atxikia duten gastuen ondoriozko diruzaintza-gerakina | 0 | 0 | 0 | 0 | 0 |
| Baliabide atxikien diruzaintza-gerakina | 258.881 | 258.881 | 258.881 | 253.582 | 253.582 |
| Gastu orokorretarako diruzaintza-gerakina | 250.292 | 242.840 | 222.928 | 338.933 | 339.764 |

Ekitaldi ia guztiek guztizko diruzaintza-gerakin eta gastu orokorretarako gerakin positiboak dauzkate. Alabaina, jada aipatu den bezala, funts likidoetan ez dira sartzen kreditu-polizetatik erabili gabeko saldoak. Zenbateko horiek kontuan hartu gabe, aurreko magnitudeak nabarmen negatiboak izanen lirateke eta Udalak Toki Ogasunei buruzko Foru Legean ezarritako neurri zuzentzaileak hartu beharko lituzke.

Baliabide atxikien ondoriozko gerakina gure ustez urte hauetan udal ondarean egindako obrak finantzatzeari aplikatu behar zitzaizkion hirigintza-aprobetxamenduetatik heldu da.

Azken batez, araudi indardunari jarraituz, kredituen erabili gabeko saldo horiei aplikatutako kontabilitate-tratamenduak eragina du Udalaren diruzaintzan bertan eta diruzaintza-gerakinean.

**Hamabosgarrena. Epe laburreko zordunak eta hartzekodunak**

* Aktibo zirkulatzailearen barruan, aipatu behar dugu itxitako ekitaldietako eta aurrekontuz kanpoko zordunen igoera, zeina 2000n 35.843 euroko saldoa izatetik 2014an 393.711 euroko saldoa izatera pasa baita.

Itxitako ekitaldietako aurrekontu-zordunetan zentratuta, 2014an ondare-masa honen hasierako eta amaierako saldoak 0,38 eta 0,36 milioikoak dira, hurrenez hurren. Horiek aztertuta, ondokoak nabarmentzen ditugu:

a) Zorraren ehuneko 78 2008ko ekitaldia baino lehen sortu zen. Horrenbestez, hura kobratzeari begira preskripzioak egon daitezke.

b) Izaerari dagokionez, ehuneko 76 –hau da, 268.743 euro– tokiko zergei dagozkie. Horien artean, EIOZa nabarmendu beharra dago bereziki, 194.562 euroko zorrarekin. Funtsean, eraiki ez ziren etxebizitzen sustapen bati dagokio.

c) 2014an zehar, 25.143 euro kobratu dira: 2000tik 2004ra bitarteko zordunengandik ez da inongo kopururik kobratu; 2005etik 2012ra, berriz, 2.480 euro bildu dira bitarteko zordunengandik; 2013an, azkenik, 22.663 euro kobratu dira zordunengandik.

* Epe laburreko hartzekodunei dagokienez, nolabaiteko egonkortasuna aurkitu dugu azken urteetako zenbatekoetan. 2014ko abenduaren 31n, saldoa 137.413 eurokoa da; horietatik, ehuneko 43 ekitaldi horretako zordunei dagokie; ehuneko 33 itxitako ekitaldietako zordunei, eta ehuneko 24, azkenik, aurrekontuz kanpoko hartzekodunei.

Egindako azterketatik nabarmendu behar dugu ezen itxitako ekitaldietako hartzekodunen barruan –45.053 euroko saldoarekin–, ehuneko 94 2008ko ekitaldia baino lehenago sortutako zenbatekoei dagozkiela, eta zor horiek ia aldaketarik gabe mantendu direla 2010etik.

**Hamaseigarrena. Gorabeherak**

Nabarmentzekoa da etxebizitza batean izandako filtrazioengatiko erreklamazio bat, sareak berritu eta zoladura jartzeko lan batzuen ondorioz. Sareen atala Izarbeibarko Mankomunitateak egin zuen, baina administrazioarekiko auzi-errekurtsoa Udalaren aurka aurkeztu da. Erreklamatutako kopuruak 57.000 euro egiten du.

III.5. Aurrekontu-egonkortasunaren eta finantza-iraunkortasunaren printzipioak (2012tik 2014rako ekitaldiak)

**Hamazazpigarrena. Aurrekontu-egonkortasuneko eta finantza-iraunkortasunaren printzipioak.**

Aurrekontu-egonkortasunari eta finantza-iraunkortasunari buruzko apirilaren 27ko 2/2012 Lege Organikoari jarraituz, Udalak, 2012tik 2014ra doan aldian, honako arau fiskal hauek bete behar ditu:

* Aurrekontu-egonkortasuna, edo ekitaldiko oreka/finantzaketa-gaitasuna, kontabilitate nazionaleko terminoetan neurtua.
* Gastu-arauak, hau da, Udalaren gastu zenbakarriaren aldeak, ezin du gainditu BPGaren hazkundearen erreferentziako tasa. Tasa hori 2013ko, 2014ko eta 2015eko ekitaldietarako 1,7an, 1,5etan eta 1,3an ezarri zen, hurrenez hurren.
* Zor publikoaren iraunkortasunak esan nahi du Udalaren zorrak, kontabilitate nazionaleko terminoetan, ezin duela gainditu diru-sarrera arrunten ehuneko 110a.
* Merkataritza-zorraren iraunkortasunak esan nahi du hornitzaileei ordaintzeko batez besteko epeak ezin duela gainditu, orokorrean, 30 eguneko muga.

Finantza-pasiboen, finantza-aktiboen eta emandako abalen eragiketa berriei buruzko finantza-iraunkortasuneko gainerako printzipioak ez zaizkio aplikatzekoak, zeren eta izaera horretako eragiketarik ez baitago.

Oro har, Udalaren kontu orokorretan ez da aipamenik egiten helburu horien betetzeari buruz, eta ez da kasuko informazioa ematen haren betetze-mailari buruz; zorraren finantza-iraunkortasunaren betetzea baizik ez da aipatzen.

Hala eta guztiz ere, Udalaren egoerari buruzko kalkulu bat egin dugu, printzipio horiei dagokienez. Horren arabera, honako ondorioak atera ditugu:

**Hemezortzigarrena. Oreka/finantzaketa-gaitasuna kontabilitate nazionaleko terminoetan**

Ganbera honek magnitude horri buruzko hurbilketa bat egin du, aurrekontu-saldo ez-finantzariotik abiatuta (diru-sarreren 1. kapitulutik 7. kapitulura ken gastuen 1. kapitulutik 7. kapitulura) eta doikuntza[[2]](#footnote-2) bat aplikatu du, zeina baita ekitaldi korronteko eta itxitako aurrekontuetako 1. kapitulutik 3. kapitulura bitarteko aitortutako eskubideei kapitulu beretako kobrantzak kentzetik heldutako aldea; halaber, 2012an doikuntza bat egin da 9. kapituluan egindako gastu-egozketa batengatik, zeina egiazki kapital-transferentzia bat baita.

Zenbatespen horren emaitza ondorengo taulan ageri dena da:

|  |  |  |  |
| --- | --- | --- | --- |
| Kontzeptua | 2012 | 2013 | 2014 |
| Aurrekontuko saldo ez-finantzarioa | 47.595 | 170.529 | 103.451 |
| Zergen bidezko diru-sarreren zalantzazko diru-bilketaren doikuntza | -4.033 | -18.580 | -3.743 |
| 9. kapituluari egotzitako gastu ez-finantzarioen gastu handiagoengatiko doikuntza | -1.400 | - | - |
| Finantzatzeko ahalmena | 42.162 | 151.949 | 99.708 |

Horrenbestez, egindako zenbatespenetik abiatuta, Udalak bere kontuak superabitarekin edo finantza-gaitasunarekin –kontabilitate nazionaleko terminoetan– amaitzeko helburua bete du

**Hemeretzigarrena. Gastu-araua**

Jo dugu 2013ko eta 2014ko aurrekontu-likidazioetan eta 2015eko aurrekontuetan gastu-araua bete egin dela.

Hartara, 2013ko eta 2014ko aurrekontuen likidazioetarako haietatik heldu den gastu zenbakarria alderatu dugu aurreko urteko likidaziotik heldutako gastu zenbakarriarekin. 2015eko aurrekontuaren kasuan, alderaketa hori aurreko ekitaldiaren likidazioarekin egin da.

Gure zenbatespenak oinarri, hurrengo taulan erakusten ditugu egindako kalkuluak:

|  |  |  |  |
| --- | --- | --- | --- |
| Kontzeptua | 2013ko likidazioa | 2014ko likidazioa | 2015eko aurrekontua |
| Gehieneko gastu zenbakarria (a) | 594.374 | 587.973 | 593.586 |
| Betetako/aurrekontuan jasotako gastu zenbakarria (b)  | 579.284 | 585.968 | 590.969 |
| A-b aldea | 15.090 | 2.005 | 2.617 |

Horrenbestez, Udalak gastu-arauaren arlorako legez ezarritakoak bete egin ditu. Hala eta guztiz ere, 2015eko ekitaldiari dagokionez, betetze hori ekitaldiaren amaieran konfirmatu beharko da.

**Hogeigarrena. Zor publikoaren iraunkortasuna**

Egonkortasunari buruzko araudiaren eraginetarako, ulertzen da zor publikoa dela entitateak ekitaldi bakoitzaren abenduaren 31n daukan zorra, egindako kreditu-eragiketen erabili gabeko saldoa kenduta.

Definizio horri jarraituz, hauexek dira Udalaren zor publikoaren saldoa eta hark diru-sarrera arruntetan egiten duen ehunekoa:

|  |  |  |
| --- | --- | --- |
| Ekitaldia  | Zorra, kontabilitate nazionalaren arabera | Zorraren ehunekoa, diru-sarrera arrunten gaineko kontabilitate nazionalaren arabera |
| 2012 | 1.375.109 | 188,72 |
| 2013 | 1.221.047 | 162,23 |
| 2014 | 1.127.159 | 148,29 |

Horrenbestez, Udalak argiro gainditzen du zorraren egonkortasunari buruzko arauan aurreikusitako ehuneko 110eko muga.

Egonkortasunari buruzko araudiak exijitzen du ezen, ehuneko 110a gainditzen duten entitateetan, 2012tik lortutako aurrekontu-superabitak –kontabilitate nazionaleko terminoetan neurturik– nahitaez aplikatu behar direla entitatearen zorpetze garbiaren bolumena gutxitzera, betiere gastu orokorretarako diruzaintza-gerakin positiboa edukita. Aplikazio horren muga, zorraren beraren bolumenaz haratago, aipatutako superabitaren eta gerakinaren arteko balio txikienean dago.

Finantzaketa-gaitasunari buruzko gure zenbatespenei jarraituz, hurrengo taulan erakusten dugu magnitude hori, bai eta gastu orokorretarako diruzaintza-gerakina eta amortizatutako zorra ere, aurrekontuaren likidazioaren araberakoa:

|  |  |  |  |
| --- | --- | --- | --- |
| Ekitaldia  | Finantzatzeko ahalmena | Gastu orokorretarako diruzaintza-gerakina | Amortizatutako zorra, aurrekontuen arabera |
| 2012 | 42.162 | 222.928 |  |
| 2013 | 151.949 | 338.933 | 46.194 |
| 2014 | 99.708 | 339.764 | 85.812 |
| 2015 (urrira arte) |  |  | 85.812 |

Udalak bere finantzaketa-gaitasunaz gorako diruzaintza-gerakin positiboa baduenez, gure ustez 2014an eta 2015ean gutxienez ere gaitasun horren kopurura arte amortizatu behar zuen, horretarako diruzaintza-gerakinarekin finantzatutako aurrekontu-aldaketa edo kreditu-gehikuntza bat eginez.

Hala eta guztiz ere, gerakinari buruzko atalean komentatu dugun bezala, formalizatutako kredituetako erabili gabeko zenbatekoak funts likidoetan sartzeak haien saldoa aldatzen du, zeren eta haiek kontuan hartu gabe, magnitude hori negatiboa izanen bailitzateke; kasu horretan, Udalak –Nafarroako toki ogasunei buruzko araudian aurreikusitako neurriez gainera– plan ekonomiko-finantzario bat onetsi beharko luke, zeinak aukera emanen balioke bere zorpetze-muga jada aipatutako ehuneko 110eraino gutxitzeko.

**Hogeita batgarrena. Merkataritza-zorraren iraunkortasuna**

2015ean, Udala fakturen erregistroa ezartzen ari da. Erregistro hori ezinbestekoa da hornitzaileei ordaintzeko batez besteko epea kalkulatu ahal izateko.

Horrenbestez, ezin dugu dugu esan aztertutako ekitaldietan Udalak araudi indardunean ezarritako epeak bete dituen. Hala eta guztiz ere, haren kontabilitate-erregistroetan ez dira jaso hornitzaileentzako ordainketetan izandako atzerapenengatiko berandutza-interesetatik heldutako gastuak.

III.6. Amaierako laburpena eta gomendioak

Aztertutako aldian, Udalak inbertsio-ahalegin handia egin du, zeina ia zazpi milioi eurokoa izan baita, eta horrekin nabarmen hobetu ditu udal ekipamenduak. Inbertsio horiek, funtsean, kapital-transferentziekin, zorpetzearekin eta baliabide berekiekin finantzatu dira.

Jarduketa horien ondorioz, zorpetze handia sortu da, zeinak 2014ko abenduaren 31n 1,76 milioi egiten baitu, nabarmen gaindituz foru araudian eta aurrekontu-egonkortasuneko arauetan ezarritako legezko mugak. Hala eta guztiz ere, 2008tik ez du zorpetze gehiagorik hartu.

Jarduketa horiek nabarmen handitu dute urteko aurrekontuen zenbatekoa, bereziki 2002ko, 2007ko eta 2009ko ekitaldiei dagokienez. 2011tik, halere, horiek nabarmen gutxitu dira, funtsean inbertsioen kapituluak, eta, horrenbestez, haren finantzabideek, nabarmen egin dutelako behera.

Udalak, 2014ko abenduaren 31n, arrazoizkoa den aurrekontu-egoera dauka, eta aurrezkiak sortzeko gaitasuna badauka. Halere, zorraren aipatutako bolumen handiak eragina izan dezake haren finantza-iraunkortasunean.

Halere, zorpetze horrek, itundutako kredituen muga guztiz ez agortzeaz gainera, oso aldekoak diren finantza-baldintzetan dago hitzartua, eta aukera eman dio diruzaintzako koiunturazko beharrei aurre egiteko funts gehigarri batzuk edukitzeko. Azken batez, Udalak kreditu-kontuak ia kontu korronte moduan erabili ditu bere funtzionamendu arrunterako.

Bestalde, kreditu horiei emandako kontabilitate-tratamenduak, Nafarroako egungo kontabilitate-araudiaren arabera, eragina du bai zorraren bolumenean bertan, bai diruzaintzako saldoetan eta diruzaintza-gerakinean. Magnitude horien kalkuluan erabili gabeko saldoek daukaten eragina kontuan hartu gabe, agerian geratuko litzateke Udalaren diruzaintzak egoera ahula duela.

Udalari gomendatzen diogu honako ekintza hauek azter ditzan:

* *Hiru edo lau urterako jarduketa-plan bat egitea, Udalaren epe ertaineko bideragarritasun ekonomikoa eta finantza-iraunkortasuna bermatze aldera; horretan, funtsean, honako neurri hauek jasoko dira:*

*a) Bera aplikatzen den aldian, diru-sarrera arrunten gaineko zor bizia jaistea foru araudi indardunean adierazitako mugetaraino. Horri dagokionez, Rural Kutxaren kredituen urteko amortizazioak/gutxitzeak aukera eman dezake helburu horretara iristeko, etorkizuneko aurrekontuen bideragarritasun finantzarioa eta belaunaldien arteko ekitatearen printzipioa bermatzeaz gainera.*

*b) Kredituen erabili gabeko saldoen kontabilitate-tratamenduaren eragina kontuan hartuta, diruzaintzako plan errealista bat egitea, non jasoko baitira ordainketen eta kobrantzen aurreikuspenak, bai eta, kasua bada, finantzaketaren beharrizan iragankorrak ere.*

*c) Baliabide arrunt eta bereziak sortzeko gaitasuna aztertu eta analizatzea.*

*d) Gastu arruntak jasotzea, kudeaketan aurrezki neurriak aztertuz eta ezarriz.*

*e) Inbertsioetan, soilik jasotzea sozialki eta ekonomikoki lehentasunezkotzat jotzen direnak, haietarako behar adinako finantzaketa lortuta. Kasua bada, inbertsio horiek finantzatzeko diruzaintza-gerakin atxikia aplikatzea.*

*f) Katastro-balorazioari buruzko ponentzia berrikustea eta udal zergetan aplikatzen diren tasa indardunen egokitasuna aztertzea.*

*g) Tasa eta prezioak zerbitzuaren kostuari egokitzea, Udalarentzako kostu garbia ahal den guztian gutxitzeko; horren helburua izanen da ahal den guztian lortzea emandako zerbitzuek beren burua finantza dezatela, haien egungo tamaina ere aztertuz.*

* *Itxitako ekitaldietako zordunen eta hartzekodunen kontabilitate-saldoak aztertu eta berrikustea, eta, kasua bada, haiek erregularizatzera jotzea.*
* *Aurrekontua eta kontu orokorra onesteko espedienteetan sartzea aurrekontu-egonkortasunaren eta finantza-iraunkortasunaren printzipioen betetze-mailari buruzko azterketa eta informazioa. Horri dagokionez, gogoratu nahi dugu superabita edo finantzaketa-ahalmena zor bizia amortizatzera bideratzeko dagoen legezko betebeharra, Udala finantza-iraunkortasuneko legezko mugen barruan kokatu arte.*
* *Fakturen erregistroa ezartzeko prozesua amaitzea eta hiru hilez behin hornitzaileei ordaintzeko batez besteko aldia prestatu eta argitaratzea.*

Halaber, honako hauek gomendatzen dizkiogu Nafarroako Gobernuari:

* *Toki entitateentzako kontabilitate-jarraibideak aztertzeko egungo prozesuan, aztertzea entitate horiek itundutako erabilera gradualeko kredituei emandako kontabilitate- eta aurrekontu-tratamendua.*

Ignacio Cabeza del Salvador auditorea arduratu da lan honetaz, eta hark proposatuta eman da txosten hau, indarrean dagoen araudiak aurreikusitako izapideak bete ondoren.

Iruñean, 2016ko otsailaren 4an.

Lehendakaria,

Helio Robleda Cabezas

I. eranskina. Udalaren aurrekontu-likidazioaren bilakaera (2000tik 2014ra)

2000-2014 epean aitortutako betebehar garbiak

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Kapitulua | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 |
| Langileak | 162.594 | 173.444 | 187.434 | 193.215 | 183.183 | 181.983 | 192.698 | 188.203 | 188.417 | 170.689 | 197.804 | 191.499 | 193.058 | 208.135 | 211.008 |
| Ondasun arruntak eta zerbitzuak | 170.727 | 143.867 | 141.481 | 161.765 | 224.213 | 265.634 | 283.762 | 285.918 | 293.646 | 353.678 | 381.063 | 347.214 | 377.635 | 378.583 | 360.010 |
| Finantza-gastuak | 357 | 261 | 3.428 | 14.300 | 12.690 | 11.790 | 9.262 | 20.652 | 40.789 | 26.821 | 24.576 | 28.745 | 24.337 | 13.856 | 9.785 |
| Transferentzia arruntak | 26.873 | 29.362 | 46.236 | 71.495 | 77.539 | 115.647 | 101.379 | 123.404 | 113.211 | 114.106 | 65.092 | 66.917 | 49.950 | 58.266 | 54.227 |
| Inbertsioak | 83.264 | 250.153 | 1.376.965 | 306.760 | 678.777 | 276.165 | 457.388 | 1.082.756 | 553.054 | 1.031.537 | 385.188 | 220.462 | 104.630 | 17.068 | 34.497 |
| Kapital transferentziak | 36.305 | 7.635 | 52.323 | 68.762 |  |   |  |   |  |   |  |   |  | 1.296 | 1.369 |
| Finantza-aktiboak |  |   |  |   |  |   |  |   |  |   |  |   |  |   | 60 |
| Finantza-pasiboak | 15.560 | 15.560 | 15.560 | 30.321 | 72.902 | 44.515 | 7.145 | 38.216 | 26.519 | 42.379 | 42.379 | 43.538 | 43.779 | 46.194 | 85.812 |
| Gastuak, guztira | 495.679 | 620.282 | 1.823.426 | 846.618 | 1.249.304 | 895.733 | 1.051.635 | 1.739.148 | 1.215.636 | 1.739.209 | 1.096.103 | 898.376 | 793.391 | 723.398 | 756.769 |

Aitortutako eskubide garbiak, 2000-2014

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Kapitulua | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 |
| Zuzeneko zergak | 113.499 | 119.958 | 145.745 | 146.892 | 163.992 | 175.723 | 195.098 | 215.236 | 227.185 | 219.712 | 221.984 | 249.193 | 247.932 | 251.924 | 244.561 |
| Zeharkako zergak | 49.023 | 29.568 | 98.683 | 59.302 | 89.990 | 25.096 | 90.022 | 333.874 | 47.369 | 29.785 | 45.025 | 23.768 | 11.646 | 12.542 | 8.904 |
| Tasak eta prezio publikoak | 41.406 | 40.910 | 66.606 | 42.616 | 42.466 | 54.240 | 68.894 | 39.736 | 27.753 | 41.159 | 67.493 | 60.433 | 74.071 | 83.578 | 93.158 |
| Transferentzia arruntak | 207.465 | 175.936 | 188.616 | 230.022 | 240.072 | 270.227 | 289.525 | 306.336 | 359.757 | 345.747 | 402.718 | 351.440 | 341.211 | 349.922 | 351.226 |
| Ondare bidezko diru-sarrerak | 52.169 | 51.305 | 63.231 | 57.132 | 79.198 | 54.204 | 49.046 | 52.101 | 46.901 | 51.700 | 38.346 | 56.299 | 53.807 | 54.686 | 62.245 |
| Inbertsioen besterentzea |  | 2.404 | 261.297 |  | 10.834 | 1.800 | 4.728 |  |  |  |  |  |  | 555 |  |
| Kapital transferentziak | 293.280 | 123.818 | 231.782 | 53.099 | 828.306 | 163.246 | 301.521 | 418.586 | 396.982 | 492.410 | 349.341 | 167.693 | 68.540 | 94.525 | 14.253 |
| Finantza-pasiboak |  |  | 738.072 |  |  |  | 541.471 |  | 793.000 |  |  |  |  |  |  |
| Diru-sarrerak, guztira | 756.843 | 543.897 | 1.794.032 | 589.064 | 1.454.857 | 744.536 | 1.540.305 | 1.365.869 | 1.898.947 | 1.180.514 | 1.124.908 | 908.826 | 797.206 | 847.732 | 774.347 |

II. eranskina. Udalaren balantzearen bilakaera (2000-2014)

Aktiboa abenduaren 31n (2000-2014)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Deskribapena | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 |
| **Ibilgetua** | **615.436** | **870.306** | **1.938.620** | **2.223.867** | **2.821.718** | **3.052.611** | **3.428.793** | **4.497.492** | **5.038.882** | **6.057.251** | **6.425.435** | **6.631.812** | **6.712.437** | **6.713.369** | **6.728.246** |
| 1. Ibilgetu materiala | 445.861 | 482.429 | 239.448 | 374.814 | 452.447 | 619.701 | 748.835 | 1.665.504 | 1.936.404 | 2.801.084 | 3.077.448 | 3.104.587 | 3.107.803 | 3.109.291 | 3.124.168 |
| 3. Erabilera orokorrera bideratutako azpiegiturak eta ondasunak | 112.282 | 250.511 | 1.511.348 | 1.629.091 | 2.150.204 | 2.171.862 | 2.410.805 | 2.562.835 | 2.746.489 | 2.898.770 | 2.985.369 | 3.164.608 | 3.242.016 | 3.241.461 | 3.241.461 |
| 4. Herri-ondasunak | 57.294 | 137.257 | 187.717 | 219.853 | 218.958 | 260.939 | 269.045 | 269.045 | 355.880 | 357.288 | 362.509 | 362.509 | 362.509 | 362.509 | 362.509 |
| 5. Finantza-ibilgetua | 0 | 109 | 109 | 109 | 109 | 109 | 109 | 109 | 109 | 109 | 109 | 109 | 109 | 109 | 109 |
| **Zirkulatzailea** | **841.200** | **799.479** | **946.947** | **688.037** | **1.069.894** | **577.792** | **1.281.005** | **1.131.901** | **1.698.071** | **903.681** | **914.355** | **951.481** | **929.003** | **1.047.268** | **1.075.785** |
| 7. Itxitako aurrekontuetako eta aurrekontuez kanpoko zordunak | 35.843 | 62.679 | 140.041 | 88.659 | 67.939 | 92.928 | 143.194 | 279.596 | 336.694 | 318.350 | 337.902 | 347.089 | 362.820 | 375.345 | 393.712 |
| 8. Aurrekontuko zordunak | 31.752 | 20.024 | 67.744 | 68.920 | 394.540 | 25.126 | 41.925 | 215.932 | 164.217 | 52.769 | 55.146 | 60.742 | 44.463 | 42.593 | 44.606 |
| 9. Finantza-kontuak | 773.605 | 716.775 | 739.162 | 530.458 | 607.415 | 459.738 | 1.095.886 | 636.373 | 1.197.160 | 532.562 | 521.308 | 543.650 | 521.721 | 629.331 | 637.468 |
| Guztira  | 1.456.636 | 1.669.785 | 2.885.567 | 2.911.903 | 3.891.612 | 3.630.403 | 4.709.798 | 5.629.393 | 6.736.952 | 6.960.932 | 7.339.789 | 7.583.293 | 7.641.440 | 7.760.637 | 7.804.031 |

Pasiboa abenduaren 31n (2000-2014)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Deskribapena | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 |
| **Funts berekiak** | **1.071.585** | **1.265.585** | **1.582.044** | **1.640.032** | **2.511.732** | **2.634.483** | **3.057.080** | **3.820.366** | **4.277.992** | **4.786.573** | **5.210.081** | **5.484.756** | **5.612.417** | **5.783.537** | **5.901.990** |
| 1. Ondarea eta erreserbak | 1.004.664 | 1.202.524 | 1.435.757 | 1.613.614 | 2.385.468 | 2.631.832 | 2.715.556 | 3.381.668 | 4.197.068 | 4.784.361 | 5.103.050 | 5.378.390 | 5.527.890 | 5.691.362 | 5.778.110 |
| Ekitaldiko emaitza ekonomikoa | 66.921 | 63.062 | 146.287 | 26.418 | 126.264 | 2.651 | 341.524 | 438.699 | 80.924 | 2.212 | 107.031 | 106.366 | 84.527 | 92.175 | 123.880 |
| **Epe luzeko zorrak** | **244.345** | **228.785** | **951.297** | **920.976** | **848.074** | **803.560** | **1.337.886** | **1.305.399** | **2.098.399** | **2.023.772** | **1.997.253** | **1.939.014** | **1.896.635** | **1.850.441** | **1.764.628** |
| 4. Jasotako prestamenak, maileguak, fidantzak eta gordailuak | 244.345 | 228.785 | 951.297 | 920.976 | 848.074 | 803.560 | 1.337.886 | 1.305.399 | 2.098.399 | 2.023.772 | 1.997.253 | 1.939.014 | 1.896.635 | 1.850.441 | 1.764.628 |
| **Epe laburreko zorrak** | **140.706** | **175.415** | **352.226** | **350.895** | **531.806** | **192.360** | **314.832** | **503.627** | **360.562** | **150.587** | **132.455** | **159.523** | **132.388** | **126.660** | **137.413** |
| 5. Itxitako aurrekontuetako hartzekodunak eta aurrekontuz kanpokoak | 117.269 | 124.535 | 119.491 | 145.224 | 143.243 | 148.272 | 89.575 | 95.237 | 61.221 | 67.191 | 66.986 | 68.134 | 69.358 | 77.209 | 77.808 |
| 6.·Aurrekontuko hartzekodunak | 23.437 | 50.880 | 232.734 | 205.671 | 388.562 | 44.088 | 225.257 | 408.391 | 299.340 | 83.396 | 65.470 | 91.389 | 63.030 | 49.451 | 59.604 |
| Pasiboa, guztira | 1.456.636 | 1.669.785 | 2.885.567 | 2.911.903 | 3.891.612 | 3.630.403 | 4.709.798 | 5.629.393 | 6.736.952 | 6.960.932 | 7.339.789 | 7.583.293 | 7.641.440 | 7.760.637 | 7.804.031 |

Mendigorriko alkateak behin-behineko txostenari aurkeztutako alegazioak

**Mendigorriko Udalaren 2014ko ekitaldiaren finantza-egoera txostenaren behin-behineko bertsioari aurkeztutako alegazioak. 2016ko urtarrila.**

Kontuen Ganbararen aldez aurretiko txostena jaso dut. Beste ezer baino lehen, uste dut eskertzekoa dela txostena egiteko egin duzuen ahalegina eta izan duzuen prestutasuna, Nafarroako toki entitateen kopurua handia da eta.

Hurrengo alegazioek ez diote balioa kentzen Ganberak, auditoreak eta Ganberako gainerako teknikariek edo Udaleko idazkari eta kontu-hartzailea denak (orain dela bi hamarkada inguru behin-behineko langilea dena) egindako ahalegin handiari, eta ez dute bera alboratzen.

**1) Gogoeta orokorrak:**

Lehenbizi, ulertzekoa da txostenaren terminologia araudiari dagokiona izatea, baina beldur naiz hura irakurtzeko jakin-mina duten herritarrek ez dutela ideia argirik aterako hark adierazi nahi duenari buruz, ez badituzte haren termino eta kontzeptuak ezagutzen. Hori dela eta, agian onuragarri gerta liteke ondorioak argiago emanen lituzkeen laburpen bat egitea, txostenaren esparruaren barrenean ere ulergarriagoa den lengoaia bat erabiliz.

Bestalde, kargu politikoak erantzule egiteko ekarpen gisa, irakurlearentzat garrantzitsu, edo behinik behin baliagarri, gera liteke txostenak aipa dezala zein egon ginen alkatetzan aztertutako aldian eta kasuan kasuko urteetan.

Irakurle ororentzat baliagarri gerta litekeen beste alderdi bat izanen litzateke txosten honi gehitzea nolakoa izan den testuinguru ekonomikoa, urte askotako datuak aurkezten diren aldi berean. Hori lor liteke lerro bat gehituz, BPGaren (nazionalarena nahiz Nafarroarena) hazkundea adierazten duena. Eta testuinguruari buruzko informazio hori amaierako orrialdeetan (28.a eta 29.a) ez ezik, 8, 9, 13, 16, 18 eta 21. orrialdeetako irudi eta tauletan ere agertu beharko litzateke.

Eskaerari dagokionez, txostenaren izenburuan “2014” dioen arren, gure ustez aldi luzeagoa hartzen du, eta 2015eko zati bat ere hartzen du, hain zuzen ere agintaldi-aldaketa gertatu den urtea. Garrantzitsua izanen litzateke txostenean jasotzea Udalean egon nintzen agintaldiko azken egunetan Ganberari egin nion eskaera, “2014ko eta 2015eko urteetako kontu orokorren auditoria” egitekoa, zeren eta soilik jaso baita hurrengo agintaldian Osoko Bilkurak egindako eskaera. Nire ustez garrantzitsua eta adierazgarria izan daiteke nire argitasun-borondatea azaltzeko (ez soilik ondorengo zinegotzien borondatea). Udaleko zerbitzuek argitasunak eman ahalko dituzte eskarien xehetasunei buruz.

Azkenik, adierazi behar dut gogoeta eta alegazio horiek maila pertsonalean egiten ditudala, eta haiek prestatzeko ez dudala laguntza teknikorik edo instituzionalik izan, eta erabilitako baliabide bakarra nire denbora pertsonala izan dela; eta atseginez egin dudala, gainera.

**2) Berariazko alegazioak, behin-behineko txostenaren orrialde-zenbakiaren arabera ordenatuak**

11. orrialdea

Garrantzitsu gerta liteke amortizazioari buruzko erabakiaren data aipatzea.

12. orrialdea

Baliagarri gerta liteke inbertsioak diru-laguntzen mailaren arabera sailkatzea, zeren eta obra batzuetan finantzaketaren ehuneko teorikoak handiagoak baitira beste batzuetan baino. Adibidez, zolatze lanek diru-laguntzetan ehuneko handiagoa izaten dute beste lan batzuek baino.

Gainera, diru-laguntzen aprobetxamendu-maila islatzeari begira, inbertsio bakoitzerako gehitu liteke diru-laguntzarako aurkeztu den aurrekontuko kostua, bai eta amaierako kostua ere (erreala); izan ere, bigarrena lehenengoa baino handiagoa izaten denez, diru-laguntzaren ehunekoa normalean txikiago gertatzen da (balio erlatiboetan, ez absolutuetan).

15. orrialdea

Baliagarri liteke inbertsiorik gabeko aurrekontuen/kontuen taula edo irudi bat aurkeztea, eta urteen kopuru mugatu bat hartuta haiek alderatzea anteko tamaina duten udalek egindakoekin (2.000 biztanletik beherako udalen azterlana).

16. orrialdea

Halaber, baliagarri gerta liteke udal honen langileen kopurua eta konparagarriak diren beste batzuena alderatzea.

17. orrialdea

Beldur naiz futbol-zelaiari buruzko 2014ko datuak ez daudela osorik, zeren eta kontserbaziokoak baizik ez baitira sartzen (2.581 eurokoak), funtzionamenduak kanpo utzita; horietan, ura, gasa eta elektrizitatea daude, eta horiexek dira gastu handienak.

Horietako batzuk igerilekuen gastuetan sartuta daudenez, oso bidezkoa izanen litzateke gastu horien zati bat igerilekuen gastuetatik futbol zelaiaren gastuetara aldatzea, denbora-egozpen antzeko bat eginez –futbol-zelaiak 9 hilabeteko funtzionamendua eta igerilekuek hiru hilabetekoa–, betiere fakturen datei erreparatuta (kontsumo errealak dauzkate; beraz fidagarriak dira).

19. orrialdea

Justiziazkoa litzateke tasak lerrun bakoitzean daukaten balioaren arabera bereiztea, oinarri hartuz zenbateko garrantzia duten Udalaren diru-sarreretan, ez soilik batez bestekoa eginez. Adibidez, hiri-lurren kontribuzioaren tasak diru-sarreren ehuneko 50 inguru egiten du, eta beheko tartean dago.

Orduan honako hau aipatu beharko litzateke:

- Udalak hiri-lurren kontribuzioa dela eta aplikatzen duen tasa beheren dagoen tartekoa da.

- JEZaren eta lursailen balioaren gaineko zergak erdiko tartean daude.

- EIOZa erdiko eta goiko tartearen artean dago.

Hori egokiagoa izanen litzateke “aurreikusitakoen tarte ertain-altuan daude” esatea baino, zeren eta zerga batzuek pisu handiagoa baitute beste batzuek baino udal aurrekontuetan.

22. orrialdea

Interesgarri gerta daiteke (testuinguruaren adierazgarri gertatzeagatik) esatea 2. lerrokadan, hori agian zor dakiokeela Udalak agintaldi honetan bide exekutiboko kobrantzak ezartzeari, kobratzeko beste aukerarik ez dagoenean (ordaintzeaz ahaztea ez bada).

22. orrialdea

Agian, adierazgarri gerta daiteke hamaseigarren klausulan, gorabeherei buruzkoan, honako hau esatea:

* errekurtso hori noiz aurkeztu zen;
* eta horri gehitzea orain dela bi hamarkada ebatzi gabeko auzi judizial bat badagoela, Electra Laber SLk sustatutako minizentral bat eraikitzeari buruzkoa; izan ere, enpresa horrek bere garaian lortu gabeko irabaziengatiko kalte-ordain bat eskatu zion Udalari, goian aipatutako erreklamazioa baino askoz handiagoa (filtrazioei buruzkoa);
* eta gehitu beharko lirateke Nafarroako Ubidearen egungo zabalpena dela-eta Udalak, agian, egin beharko dituen inbertsioak.

24. orrialdea

Azkenaurreko lerrokadan, agian ez litzateke desegokia izanen gehitzea ezen, Kontuen Ganberaren arabera, zorrak diru-sarrera arrunten gainean egiten duen ehunekoa 2012an % 188,72koa izatetik 2014an % 148,29koa izateraino jaitsi dela, eta gainera aurkakoa den testuinguru makroekonomiko batean.

26. orrialdea

“Udalari gomendatzen diogu honako ekintza hauek azter ditzan:” dioen atalean, aipamenen bat gehitu liteke, Ganberak ez baitu baloratu haietakoren bat aplikatu den ala ez.

Gomendioetan, berezkoa denez nahiko orokorrak badira ere, badirudi alde batera utzi nahi direla 2011-2014 aldian hartutako neurriak; esate baterako, tasa eta prezio publikoak eta ondare bidezko diru-sarrerak handitzea, edo gastuei eustea (bizilagunek eta langileek neurri horiek ulertuta), edo katastro-ponentzia berri baten gastu aipagarria ez egitea testuinguru zalantzazko batean eta abar. Beste neurri batzuk ere egonen dira, une honetan ezin zehatz ditzakedanak, baina Ganberak azterketa hori egin nahi badu (eta soilik egin nahi badu), seguru aski Udalak horri buruzko informazioa prestatu ahalko luke.

Azkenik, berriz ere eskerrak eman nahi dizkiet bai Kontuen Ganberari, bai Udaleko idazkari eta kontu-hartzailea denari, txosten hau gauzatzeko egin duten lan eta ahaleginarengatik, nahiz eta seguruena baliabide eta langile gutxi eduki horretarako. Ederki ulertuko dut nire alegazioetako batzuk kontuan ez hartzea, baliabide edo informazio eskasa izateagatik, baina litekeena da baliagarri gertatzea etorkizuneko txostenetarako.

Manuel Tiago, Mendigorriko Udaleko alkate ohia (2011-2015).

Mendigorriko Udaleko alkate ohiak aurkeztu dituen alegazioei Kontuen Ganberak eman dien erantzuna

Mendigorriko alkate ohiak aurkeztutako alegazioak aztertu ditugu, eta behin-behineko txostenaren edukian eraginik ez dituztenez, txosten hori behin betikotzat jotzea erabaki dugu.

Alabaina, Ganbera honek honakoak zehaztu nahi ditu:

Lehena. Udaleko Osoko Bilkuraren eskaera, zeina baita Ganbera honetan jasota dagoen dokumentu bakarra, berariaz Udaleko finantza-egoerari buruzkoa zen, eta, zehazkiago, haren zorpetze-mailari buruzkoa. Gure jarduketa alderdi hori aztertzera mugatu da; horrenbestez, ez da izan finantzen eta ekitaldi hauetan Udalak aurrera eraman duen finantza-jardueraren legezkotasunari buruzkoa izan.

Bigarrena. Aurreko helburua kontuan hartuta, eta behin Udalaren zorraren bolumena mugatuta, Ganbera honek Udalaren finantza-egoera bere testuinguruan jarri du haren inbertsio-jarduketa nagusiak, finantzabideak eta funtzionamenduari eta kudeaketari buruzko bestelako informazioa aipatuta.

Hirugarrena. Udalaren eskera betetzeko, ez zen egokitzat jo populazioa dela-eta antzeko tamaina duten beste udal batzuekiko alderaketa-azterketarik egitea, bai aztertutako aldiaren luzearengatik, bai Mendigorriko Udalaren zorraren berezitasun berezkoengatik ere.

Laugarrena. Minizentral baten eraikuntzatik heldutako auziari dagokionez, Udaleko idazkari eta kontu-hartzailea denak aipatzen du hura birbideratu eta jarduera sailkatuko udal lizentzia bat eskatu dela, eta gaur den egunean bera izapidetzen ari dela.

Iruñean, 2016ko otsailaren 4an

Lehendakaria,

Helio Robleda Cabezas

1. Soilik kreditu-polizetatik heldutako interesak kontuan hartuta. [↑](#footnote-ref-1)
2. Araudian aurreikusitako gainerako doikuntzak ez dira aplikatzekoak edo haien kopuruak ez du garrantzirik. [↑](#footnote-ref-2)